ΓΡΑΠΤΗ ΕΡΩΤΗΣΗ E-1994/98

υποβολή: Anita Pollack (PSE) προς την Επιτροπή

(30 Ιουνίου 1998)

Θέμα: ΕΕ / Περιβάλλον στην Ασία

Ποιές συγκεκριμένες δράσεις αναλαμβάνει η Επιτροπή, σε κυβερνητικό επίπεδο, προκειμένου να αναπτύξει τις δυνατότητες προστασίας του περιβάλλοντος, στις χώρες της Νότιας Ασίας;

Απάντηση του κ. Marin εξ ονόματος της Επιτροπής

(27 Ιουλίου 1998)

Κατά τη διάρκεια των παρελθόντων ετών, η Επιτροπή εγκαινίασε ορισμένες δράσεις για την ανάπτυξη της ικανότητας περιβαλλοντικής διαχείρισης των κυβερνήσεων της νοτίου Ασίας. Ωστόσο, απαιτούνται περισσότερες δράσεις. Το πρόγραμμα Asia-EcoBest εγκαινιάστηκε το 1997. Σχεδιασμένο να λειτουργεί στη νότιο και νοτιοανατολική Ασία, για τον ιδιωτικό και τον δημόσιο τομέα, συμβάλλει στην ανάπτυξη της περιβαλλοντικής ικανότητας στις χώρες της Ασίας και στη διευκόλυνση της συνεργασίας Ευρώπης και Ασίας στον περιβαλλοντικό τομέα. Τα στοιχεία του προγράμματος αποσκοπούν στη διευκόλυνση μεγαλύτερης κυβερνητικής συμμετοχής, και επομένως στην ανάπτυξη της ικανότητας περιβαλλοντικής διαχείρισης, προωθώντας τη μεταφορά της βέλτιστης κοινοτικής πρακτικής στον τομέα του περιβάλλοντος και της αειφόρου ανάπτυξης. Το γεγονός αναμένεται να οδηγήσει στη δημιουργία στενότερων διμερών δεσμών μεταξύ των χωρών της νοτίου Ασίας και της Κοινότητας καθώς και σε περαιτέρω ανάπτυξη της περιβαλλοντικής συνεργασίας σε επίπεδο πολιτικής, με αντίστοιχη βελτίωση της συνολικής απόδοσης μακροπρόθεσμα. Το Asia-EcoBest λειτουργεί μέσω του RIET (www.riet.org).

Το πρόγραμμα Asia-Urbs (www.asia.urbs.com) καλύπτει τη νότιο και τη νοτιοανατολική Ασία. Απευθύνεται στις ευρωπαϊκές και ασιατικές τοπικές αρχές και συμβάλλει στην κοινή εφαρμογή έργων στον τομέα της βελτίωσης του αστικού περιβάλλοντος. Κύριο στόχο του αποτελεί η παροχή στους τοπικούς φορείς καλύτερης γνώσης των συνθηκών που απαιτούνται για την προώθηση της αειφόρου οικονομικής ανάπτυξης των αστικών περιοχών. Δημόσιοι και ιδιωτικοί εταίροι και των δύο πλευρών θα προωθήσουν διαρκείς και βιώσιμες δραστηριότητες. Το πρόγραμμα αναμένεται να έχει σημαντικές και ευεργετικές επιπτώσεις από τη βάση προς την κορυφή στην ικανότητα ανάπτυξης περιβαλλοντικής πολιτικής των αστικών περιοχών σε επίπεδο κεντρικής διοίκησης. Το Asia-Urbs αναμένεται επίσης να μεταφέρει σημαντικό μέρος περιβαλλοντικής εμπειρογνωμοσύνης σε ένα φάσμα τοπικών αρχών διαφορετικών περιοχών. Το γεγονός αυτό θα μειώσει την ανάγκη συνολικής περβαλλοντικής πολιτικής για τις αστικές περιοχές σε επίπεδο κεντρικής διοίκησης, δεδομένου ότι η πολιτική αυτή θα χρειαστεί πολύ χρόνο για να αναπτυχθεί σε σχέση με ορισμένα επείγοντα προβλήματα στις μεγαλουπόλεις και άλλα αστικά κέντρα.

Η συνεργασία με την ινδική κυβέρνηση στον περιβαλλοντικό τομέα υστερεί της αναπτυξιακής συνεργασίας σε άλλους τομείς, για διάφορους λόγους, μεταξύ άλλων, διότι ο διμερής διάλογος επί περιβαλλοντικών θεμάτων δεν περιλαμβάνεται στις προτεραιότητες της Ινδίας. Η Επιτροπή άρχισε να καταστρώνει τις προτεραιότητες της διμερούς συνεργασίας με την Ινδία στον τομέα του περιβάλλοντος και της αειφόρου ανάπτυξης. Σάυτές αναμένεται να περιληφθεί η ανάπτυξη της ικανότητας σε κυβερνητικό επίπεδο. Η έλλειψη ζήλου που επιδεικνύει η κυβέρνηση της Ινδίας όσον αφορά την ανάπτυξη περιβαλλοντικών πόρων έρχεται σε αντίθεση με τις δράσεις που χρηματοδοτεί η Κοινότητα στον τομέα του περιβάλλοντος (αναδάσωση, διαχείριση των λεκανών απορροής, αποκατάσταση των υποβαθμισμένων γαιών, από κοινού διαχείριση των δασών, ενέργεια, εναλλακτικές πηγές ενέργειας και ενεργειακή απόδοση).